Krémes és könnyed nyárias süti a ricottás málna torta, de egész évben jó lehet szülinapi tortának. A málna helyett vagy mellé lehet epret is tenni, úgy is nagyon finom lesz.

Hozzávalók

A feltéthez

200g ricotta

2 dl tejszín

1 csomag vaníliás cukor

5 evőkanál cukor

málna a torta tetejére

A piskótához

3 db tojás

5 evőkanál porcukor

1 csomag vaníliás cukor

5 evőkanál gluténmentes liszt

1 kávéskanál sütőpor

Elkészítés

A sütemény készítéshez olyan torta forma ajánlatos, aminek az oldalát ki lehet nyitni. A piskótát készítem el először, amihez a tojásokat szétválasztom. A tojásfehérjét felverem. A sárgájához hozzáadom az öt evőkanál porcukrot és a vaníliás cukrot, majd robotgéppel addig keverem, amíg ki nem világosodik. Összeöntöm a sárgáját és a fehérjét, majd hozzáadom a lisztet és a sütőport és a robotgéppel jól összedolgozom az egészet. A sütőformát kókuszolaj spray-el befújom és beleteszem a piskóta tésztát. Előmelegített sütőben 200°C-on addig sütöm, amíg meg nem szilárdul és sötétebb barnás nem lesz a teteje, ez nagyjából 25 perc.

Miután megsült a piskóta van idő a krémet elkészíteni, mert csak akkor lehet rátenni a krémet, amikor a tészta már teljesen kihűlt. A kémhez először a tejszínt verem kemény habbá, majd belekeverem a cukrot és a vaníliás cukrot. Végül óvatosan beleforgatom a ricottát. Ízesítésnek lehet egy kevés citrom héját meg egy kis fahéjat is bele tenni, de nekem teljesen megfelel ezek nélkül is a krém. A piskóta tésztát a tortaformában hagyom, majd ráöntöm a ricottás krémet és néhány órára a hűtőbe teszem. A málnákat csak úgy a tetejére szoktam pakolni minden rendszer nélkül.

Én a magam részéről az áfonyatortát is nagyon szeretem. Ahhoz még videó is van, hogyan kell elkészíteni.